冬日自福昌之澠池
作者：張耒
朝代：宋

paragraphs: 羣崗洛陽西，勢若海浪翻。
連嶺起我左，層阜當我前。
采如獸騰突，繚若蛇蜿蜒。
外高陟縹緲，却下逼重淵。
老崖忽中斷，俯視毛骨寒。
百丈未見底，立土如巖巒。
登高望四垠，目斷無平川。
崩騰萬馬羣，出沒相後先。
雖有貔虎軍，顧步安得前。
我觀絕塞處，塊土萬雉堅。
崤澠自古險，秦人有重關。
信哉天作固，扃鍵誰敢干。
時平戰伐息，地闢村落閑。
堆阜何茫茫，耕桑莽相連。
平生喜壯觀，弔古重悲歎。
山川只自爾，興廢何多端。